Diari Oficial de la Generalitat Valenciana


Sumari del DOGV 2854, del 23-10-1996 (1996/839628)

RESOLUCIÓ de 12 de juny de 1996, del director general de Justícia de la Conselleria d'Administració Pública, en què s'acorda inscriure en el Registre de Fundacions de la Comunitat Valenciana la Fundació Marcelino Sánchez Verdete.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839628


Data del document
:   12-06-1996

Organisme emissor
:   Conselleria de Presidència

Tipus de document
:   Resolució

RESOLUCIó de 12 de juny de 1996, del director general de Justícia de la Conselleria d'Administració Pública, en què s'acorda inscriure en el Registre de Fundacions de la Comunitat Valenciana la Fundació Marcelino Sánchez Verdete.   
Vist l'expedient iniciat a instàncies de la Sra. Josefa Sánchez Trives, com a presidenta de la l'esmentada fundació, i en base als següents,   
Fets  
Primer  
Per escriptura pública de data 21 de maig de 1996, atorgada davant el notari del Col·legi de València, amb residència a Elx, el Sr. José María Molina Mora, compareixen la Sra. Josefa Sánchez Trives, el Sr. Juan de Dios Mira Pérez i el Sr. Antonio Peral CastaÑo, com a patrons de la fundació Marcelino Sánchez Verdete, designats per Decret de data 12 de gener de 1996, dictat pel Sr. Alcalde de l'Ajuntament d'Elx, en aplicació de la voluntat mortis causa del Sr. Marcelino Sánchez Verdete, qui mitjançant testament obert atorgat en Durcal davant el notari Sr. Manuel Espiciosa Cabezas, el 21 de juliol de 1961, va manifestar la seua voluntat de constituir la present Fundació. Els compareixents intervenen a l'efecte d'emplenar tots els requisits legals necessaris per a constituir l'esmentada fundació.  
Segon  
Segons els articles 2 i 3 dels seus estatuts, l'objecte i la finalitat de la Fundació és atorgar beques a estudiants amb alta qualificació en els seus estudis i escassos mitjans econòmics.  
Per al compliment de les finalitats objecte de la Fundació, es destinaran les rendes que obtinguen l'entitat, i respetarà el percentatge mínim d'aplicació legalment establert, i d'acord amb la distribució següent:  
a) Quatre beques per a estudiants universitaris.   
b) Vuit beques per a uns altres estudiants, enquadrats en els estudis de batxiller.  
c) Una beca destinada a un estudiant que curse estudis al Seminari d'Orihuela.  
d) Una beca destinada a estudiant del Magisteri Nacional.  
Per al compliment de les seues finalitats disposa la Fundació de tots els béns deixats en el seu testament pel Sr. Marcelino Sánchez Verdete, que es ressenyen en l'escriptura fundacional.  
L'àmbit territorial de la Fundació on es desenvoluparan principalment les seues activitats és la ciutat d'Elx, segons l'article 4 dels seus estatuts.  
   
Tercer  
D'acord amb allò disposat en l'article 6, el patronat de la Fundació atorgarà els seus beneficis d'acord amb els criteris d'imparcialitat i no discriminació a estudiants amb alta qualificació en els seus estudis i amb escassos recursos econòmics. A l'efecte, elaborarà les bases, normes o regles per les quals es regirà la selecció dels beneficiaris. Cap persona podrà al·legar davant la fundació cap preferència que no es derive dels requisits o condicions que establesca la fundació, ni imposar la seua atribució a la persona o l'entitat determinada.  
Quart  
La dotació inicial prevista en l'exposició III de l'Acta Fundacional està constituïda en la quantitat de seixanta-quatre milions cent vuitanta-cinc mil quatre-centes vint-i-set pessetes (11.142.730 PTA), que aporta el fundador el Sr. Marcelino Sánchez Verdete, invertit en els béns immobles descrits en l'inventari que figura en aquell apartat i les descripcions respectives dels títols, inscripcions i càrregues d'aquest, s'entenen incloses i incorporades a aquesta Resolució.  
Cinquè  
Segons el capítol II dels estatuts fundacionals i l'atorgament cinquè de l'acta fundacional, el govern i l'administració de la Fundació estarà a càrrec, d'un patronat, integrat per un mínim de tres i un màxim de cinc persones, designades amb caràcter vitalici de la forma següent: un familiar del fundador, un mestre o professor, un cura pàrroc i un o dos becaris amb els estudis acabats i amb residència a Elx.  
El familiar del fundador serà el president de la fundació amb caràcter vitalici. El patronat podrà designar altres càrrecs, com els de secretari, tresorer o vocal/s, la duració dels quals serà de cinc anys, i podran ser reelegits.  
Després de la primera designació de membres del patronat, ocorreguda en l'acte constitutiu de la fundació, i instrumentada mitjançant la corresponent escriptura, les vacants que es produesquen es cobriran mitjançant la designació dels substituts per la resta dels membres.  
El nomenament del o dels becaris, es durà a terme per la resta dels membres del patronat.  
Quan faltaren totes les persones que integren el patronat, exercirà provisionalment les seues funcions el protectorat.  
Els càrrecs de patrons són gratuïts.  
Els patrons cessaran per les causes previstes en la Llei i en qualsevol dels supòsits següents:  
Per ser condemnats a penes privatives de llibertat o inhabilitació per a exercir càrrecs públics, mentre estiguen complint condemna.  
Per no assistir, injustificadament, a quatre o més sessions del patronat, sense perjudici de la responsabilitat en què pugueren incórrer a la fundació per aquesta actitud.  
Queden designats:   
Presidenta: la Sra. Josefa Sánchez Trives  
Secretari: el Sr. Antonio Peral CastaÑo  
Vocal: el Sr. Juan de Dios Mira Pérez.  
Tots les persones nomenades accepten el càrrec per al qual han sigut nomenades, i prenen possessió d'aquests.  
Sisè  
La resta de l'articulat estatutari regula totes les qüestions previstes legalment en matèria de fundacions.  
Fonaments jurídics  
Primer  
La Constitució recull, en el títol I, capítol II, secció II, article 34, el dret de fundació per a finalitats d'interès general.  
Segon  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.  
Tercer  
Examinades les finalitats de la Fundació i la dotació, aquestes es consideren d'interès general i la dotació inicialment suficient per a la inscripció, d'acord amb allò establert en l'article 11.b) del Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General.  
Quart  
La carta fundacional, i els estatuts, continguts reuneixen els requisits bàsics dels articles 8 i 9 de la vigent Llei 30/94, de 24 de novembre, i també les prescripcions de la resta de l'articulat, per la qual cosa la Fundació pot ser reconeguda, tenint en compte l'objectiu que pretén segons l'article 5 dels seus estatuts.  
Cinquè  
L'expedient ha estat tramitat a la Direcció General de Justícia, de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 210/1995, de 24 de juliol, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana i de la Conselleria de Presidència, i el Decret 5/96, de 25 de març, del president de la Generalitat Valenciana, pel qual s'assignen competències a la Conselleria de Presidència, en relació amb el Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, d'acord amb allò establert en la disposició addicional primera del Decret 44/96, de 25 de març.  
Vists la Constitució, la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, el Decret 60/95, de 18 d'abril, del Govern Valencià i l'Ordre de 19 de gener de la Conselleria d'Administració Pública per la qual s'estableix la data d'inici de les activitats del Registre i Protectorat de Fundacions. Resolc  
Primer  
Inscriure com a fundació la denominada Fundació Marcelino Sánchez Verdete al Registre de Fundacions de la Comunitat Valenciana, amb el número 90 (A) i domicili a Elx, carrer Reina Victòria, 36, àtic.  
Segon  
Confiar el govern de la Fundació al patronat determinat per l'escriptura fundacional.  
Notifiqueu la present Resolució, i s'adverteix que contra aquesta, que no posa fi a la via administrativa, es pot interposar recurs ordinari davant el mateix òrgan o davant el conseller de Presidència, en el termini d'un mes, comptador a partir de la data de la seua notificació, de conformitat amb el que disposen el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 12 de juny de 1996.- El director general de Justícia: Eloy Velasco NúÑez.